Covid-19-statistieke: Meer as 19 500 nuwe gevalle(Argieffoto: Unsplash) Nog 19 506 nuwe gevalle van Covid-19 is in Suid-Afrika bevestig. Die Nasionale Instituut vir Oordraagbare Siektes (Nios) sê in sy jongste verslag die nuwe gevalle bring die algehele getal laboratoriumbevestigde gevalle op 1 973 972 te staan. Daar is tans 165 283 aktiewe gevalle. Die positiwiteitskoers staan nou op 27,6% en 1 748 042 mense het reeds herstel. Nog 383 Covid-19-verwante sterftes is intussen ook bevestig en tot dusver het 60 647 mense weens die virus gesterf. Altesame 13 133 428 toetse vir Covid-19 is al gedoen, waarvan 70 593 sedert die vorige verslag. Die meeste gevalle is steeds in Gauteng (57%), gevolg deur die Wes-Kaap (11%) en Noordwes (7%). ŉ Toename van 698 hospitaalopnames is die afgelope 24 uur aangemeld. Net meer as 120 000 nuwe inentings is sedert die vorige verslag gedoen en tot dusver het net meer as 3 miljoen mense landwyd die entstof ontvang.